Sekolah Menengah Kebangsaan King Edward VII

Penubuhan

Sejarah sekolah ini bermula pada Julai 1883 dengan penubuhan Central School atau Sekolah Pusat. Penubuhan ini berpunca daripada perkembangan pesat perlombongan bijih timah terutama di Kamunting. Bermula cuma dengan 13 orang murid pada Julai 1883, bilangan itu bertambah menjadi 55 orang pada akhir tahun 1884. 
Pada tahun 1885, sebuah gelanggang gimnastik dibina di Sekolah Pusat itu. Perkembangan Sekolah Pusat itu menimbulkan keperluan untuk bangunan dan kawasan baru yang lebih luas dan kawasan yang dipilih ialah tempat terletaknyaSekolah Rendah Kebangsaan King Edward VII (1) sekarang. Bangunan-bangunan baru yang mula dibina pada 1904 dan siap pada 1905 itu menelan kos 93,000. 
Mr. R.F. Stainer, guru besar kedua Sekolah Pusat, telah mencadangkan nama Sekolah Pusat ditukar kepada Sekolah King Edward VII bersempena dengan pertabalan Raja Edward VII yang menaiki takhta England pada 1901 selepas kemangkatan Ratu Victoria.

Warna Sekolah

Warna merah dan hitam dipilih menjadi warna bendera sekolah. Merah melambangkan keberanian dan kemegahan, hitam melambangkan perpaduan yang utuh.

Ikon

Harimau dipilih sebagai ikon bagi sekolah ini kerana harimau melambangkan kejaguhan, kemegahan, keberanian serta keagungan yang tiada tandingan.

Motto

'Magni Nominis Umbra' berasal daripada bahasa Latin yang bermaksud 'Under A Shadow Of A Great Name' dalam bahasa Inggeris atau 'Di Bawah Lindungan Yang Berkuasa'. Yang Berkuasa ini merujuk kepada sekolah yang membimbing serta memberi tunjuk ajar kepada murid-murid.

Visi

Visi sekolah ialah 'A Scholar, A Gentleman, A Sportsman' (Seorang Cendekiawan, Seorang Budiman, Seorang Ahli Sukan). Hal ini terbukti apabila Sekolah King Edward VII ini telah melahirkan ramai tokoh yang telah banyak berjasa kepada negara dalam pelbagai bidang. Selain itu, sekolah ini juga dikenali dengan nama samaran iaitu 'KE7' dan juga 'TIGERS'.

Sejarah Ragbi

Ragbi merupakan aktiviti sukan utama dan menjadi kepentingan sekolah dari awal penubuhan hingga kini.
Sukan ragbi di sekolah ini bermula dalam tahun 1923, apabila ia diperkenalkan oleh T.J Thomas, pengetua pada masa itu. Nama pasukan sekolah mula dikenali sebagai Tigers pada tahun 1933. Kejayaan pertama pasukan ragbi sekolah adalah dengan menewaskan Penang Free School dan terus mendapat gelaran juara dan merupakan pasukan sekolah pertama di Tanah Melayu serta mendapat kemenangan pertama pertandingan ragbi antara sekolah, yang juga merupakan pertandingan yang pertama. Namun, nama-nama pemain sekolah pada masa itu tidak diketahui. 
Semasa antara tahun 1954 dan 1961, Tigers telah mengatur satu perlawanan persahabatan dengan pihak lawan dari sekitar Kedah hingga Singapura. Kejayaan milik pasukan sekolah ini sekali lagi, dengan menewaskan kesemua pasukan lawan dan menjadi juara. Kemenangan perlawanan persahabatan ini telah membuatkan Tigers mendapat gelaran Kings of Rugby. Namun, ini bukanlah sekadar kemenangan sekali saja.
Untuk tahun 1978, pasukan sekolah telah dipilih oleh Malaysia sebagai wakil untuk Pertandingan Ragbi Antara-sekolah ASEAN di Hatyai, Thailand, dan mendapat tempat ketiga. Kemenangan dan kejayaan selepas itu membuatkan Tigers menyandang gelaran seperti Juara Ragbi Perak, Juara Daerah (1979), Juara Piala Taiping (1979), Juara Zon Utara Malaysia (1979), dan Juara Pertandingan Ragbi Antara-sekolah (1979) dengan menewaskan Royal Military College dengan mata 22-3. Kejayaan Tigers juga adalah dengan menjadi juara Piala Perak (1983-1985, 1987-1989 dan 1996-1998). Semasa pertandingan Piala Diraja Selangor, Tigers berjaya mendapat tempat keempat di peringkat kebangsaan (1987 dan 1998). 
Tigers juga menjadi pilihan negeri Perak apabila 14 orang pemain sekolah dipilih mewakili negeri dalam tahun 1996 dengan menewaskan pasukan dari Negeri Sembilan lantas menjadikan negeri Perak sebagai juara. Dalam tahun 2000, antara kejayaan Tigers ialah menjadi juara Pertandingan MSSPK, tempat kedua di Pertandingan Perdanan Zon Perak dan menjadi antara pasukan di peringkat separuh akhir di Piala Perdana Kebangsaan. Sekolah ini juga berjaya memenangi Pertandingan Ragbi LMS selama 15 tahun berturut-turut.
Antara persaingan hebat Tigers yang pernah diberikan adalah dari Malay College Kuala Kangsar, Royal Military College, Penang Free School, dan Sultan Abdul Hamid College.

Lagu Sekolah

King Edward’s will live forever 
As long as the Taiping Hills stand 
King Edward’s will shine forever 
For the glory of this land 

In this year of our victory 
We are proud of the days of yore 
King Edward VII School we hail thee 
You’ll be greater than before 
King Edward VII School we hail thee 
You’ll be greater than before 

The Tigers roar loud and full 
Magni Nominis Umbra 
The motto of our great school 
Magni Nominis Umbra 

Edwardians old and young tigers 
Let’s unite in a song of glee 
King Edward VII School forever 
In Malaysia of the free 
King Edward VII School forever 
In Malaysia of the free

Terkini

Pada Oktober 2014, sebuah galeri dibina di bangunan pentadbiran sekolah. Galeri ini menempatkan pelbagai barangan yang penuh dengan kenangan zaman kegemilangan Sekolah Menengah King Edward VII seperti keratan akhbar, gambar-gambar, majalah-majalah lama dan juga trofi serta piala-piala yang menjadi kebanggaan Edwardian. Galeri ini telah diilhamkan oleh tuan pengetua iaitu Tuan Haji Abdul Aziz B Samshuddin dan dirasmikan oleh YBhg. Tiger Datuk Redza Rafiq Bin Abduk Razak, CEO Koridor Utara..